	СЦЕНАРИО ЗА УГЛЕДНУ РАДИОНИЦУ

	Тема
	Обележавање Дана заштите животне средине

	Одељења
	V, VI, VII, VIII

	Реализатори
	Драгана Дулановић Суботић, наставница биологије
Мирјана Николић Матовић, наставница биологије
Биљана Јововић, наставница биологије
Гордана Анђић, наставница географије
Данијела Илић Мићовић, наставница српског језика и књижевности

	Облици рада
	рад у паровима, индивидуални, групни 

	Наставне методе
	вербално-текстуална, илустративно-демонстративна, истраживачка

	Наставна средства
	плакат, наставни листићи, евалуациони листић

	Задаци угледне радионице
	- овладавање техником истраживачког рада;
- повезивање наставних садржаја из наставних предмета: Чувари природе, Биологија и Српски језик и књижевност;
- развијање сарадничких односа у тимском раду;
- промовисање ученичког рада кроз јавни наступ;
- оспособљавање ученика за вршњачку едукацију.

	Планиране активности ученика
	- самосталан и тимски рад у истраживачким задацима;
- осмишљавање текстова за излагање;
- развијање комуникацијских вештина;
- израда презентације и постера;
- излагање кроз јавни наступ.

	Планиране активности наставника
	- осмишљавање тока и сценарија радионице;
- осмишљавање истраживачких задатака за ученике;
- координација и усмеравање рада ученика;
- подршка у увежбавању јавног наступа;
- мотивисање ученика;
- реализација угледне активности.


ТОК РАДИОНИЦЕ
♣ Први корак: Ученици шестог разреда Вања Вујић и Давид Илић истраживали су мудре мисли и изреке о природи и њеном очувању (уз наставникову помоћ извршена је њихова селекција), а сада их казују:
- Марк Шагал: „Када оцењујем једно уметничко дело, однесем га и ставим поред дрвета или цвета. Ако је нескладно, значи да није уметност.“ 
- Алберт Ајнштајн: „Више је савршенства у капи воде, него у било којој машини коју је човек направио.“
- Теодор Рузвелт: „Расипање и уништавање природних добара, огољавање и исцрпљивање земље, то ће нашој деци да умањи могућност напретка који ми уживамо, а који смо дужни да им предамо.“ 
- Цицерон:  „Ако пратимо природу као вођу, никада нећемо залутати.“
- Калдерон: „Зелена је основна боја света и из ње се рађа његова лепота.“
♣ Други корак: Ученици осмог разреда излажу резултате рада са часова додатне наставе географије: положај Земље, распоред континената и океана. Посебна пажња је посвећена значају географског омотача. Њихово излагање прати припремљена презентација.
► Презентација: Планета Земља
♣ Трећи корак: Ученици седмог разреда приказују презентацију o климатским променама и ефекту стаклене баште. Посебна пажња је посвећена утицају човека на глобалну промену климе, као и последицама – угрожавању врста живих бића у свету и код нас. Презентација је настала као резултат усвојених знања на часовима биологије.
►Презентација: Климатске промене и Ефекат стаклене баште
♣ Четврти корак: Ученице петог разреда казују песме.
	►Емилија Аћимовић: Рециклажа
Планета земља, лепа и драга,
у себи крије многа блага.
Шуме, планине, равнице, реке
само су природне лепоте неке,
које треба чувати и пазити,
а никако уништавати и газити.
Зато, нека се свако одважи
и почне да размишља о рециклажи.
Папир стари и новине
добиће неко ново лице, 
а дрво ће имати крошњу
на коју ће и даље да слећу птице.
Разне кутије од картона
доживеће ново издање, 
а на планети се мења стање.
Пластичне играчке, чаше и флаше
више ме уопште не плаше.
Рециклираћу и њих, паметно средити
и околину своју уредити.
Не испуштајте дим и штетни гас
моли планета за све нас.
Зато у школи и код куће,
у селу, граду или на плажи,
ти увек размишљај о рециклажи.

	►Анђела Делић: Чувајмо планету
Да сачувамо плаветнило неба,
мирисе цвећа и птице у лету, 
крошње и грану сваког дрвета,
треба да волимо своју планету.
Да лептир лети са цвета на цвет,
да пчела меда пуно направи,
да љубичица пролеће најави,
да свако дрво у пролеће олиста
може само кад планета је чиста.
Зато нека се сви помуче,
они што не знају – нека науче
како планета да буде чиста
и као сјајно сунце блиста.
Поручујем – освести се свете,
јер немаш друге планете.



♣ Пети корак: У оквиру слободне наставне активности Чувари природе, за ученике осмог разреда је организована посета заштићеном природном добру – кањону реке Ђетиње, који има статус предео изузетних одлика. Током ове посете ученици су фотографисали карактристичне биљне врсте, природне и културно-историјске знаменитости овог подручја и направили презентацију којом учествују у обележавању Дана заштите животне средине.
►Презентација: Кањон реке Ђетиње
♣ Шести корак: Презентовање постера који су направили ученици осмог разреда уз помоћ наставнице у оквиру слободне наставне активности Чувари природе. На њему су приказане главне одлике заштићеног природног добра у близини нашег града. Постер ћемо после завршетка радионице изложити у холу школе.
♣ Седми корак: Подстицање стваралашта и неговање културе писаног изражавања
Ученица седмог разреда Јана Пантелић казује своју песму о природи, коју је написала управо за ову прилику, посветивши је Дану заштите животне средине.
►Природа
Природа је све што видиш, баци поглед,
немој да се стидиш.
Од тла по коме газиш
до љубимца кога мазиш.
Природа је ваздух који не видиш,
али знаш да је ту, јер га у ветру осетиш.
Природа је врабац што пева на грани
и скакавац који скакуће у трави.
Природа је вода, у морима слана,
има је у мравима, има је у нама.
Природа је живот, а живот смо ми,
Природа је мајка, помози јој ти.
Природа је у опасности, руши се,
и шуме се секу, језеро се суши.
Почуј зов, у помоћ прискочи,
Немој пред проблемом да затвараш очи.
♣ Осми корак: Евалуација: ученици попуњаваја евалуациони лист, тако што ће своје задовољство радионицом исказати стављањем знака + у одговарајуће поље.
♣ Девети корак: Резултати евалуације 
